  Майя Бывальцева 2020-тӥ арын 1-тӥ куарусёнэ Удмуртиысь школаосы 188 сюрс 230 пиналъёс мынозы, соос пӧлысь 21 сюрс 751-ез - нырысетӥ классэ. Дышетскон ар дышем сямъя кутскоз. Со сярысь 19-тӥ гудырикошконэ элькунлэн тӧроез Александр Бречалов мерлыко вотэсъёсын меӵак эфирез дыръя вераз. Али, туннэ нуналлы, дышетонэз дышем сямъя кутскомы шуыса чакласькомы. <…> Малы мон шуисько «али», малы ке шуоно асьмеос кема дыр ӵоже эпидемиологи югдурен герӟамын луомы на. Али со чакламон но огсыр шуыны луоз, но сюлмаськытӥсь. Валамон, пиналъёсмылэсь тазалыксэс утён понна кышкыттэмлыкъя куронъёс чурыт луозы. Оскисько, тӥ со куронъёсты валалоды Александр Бречалов, Удмуртилэн тӧроезОзьы ик Александр Бречалов элькунысь ваньмыз сямен школаос выль дышетскон арлы дасесь шуыса пусйиз. Гужем ӵоже тросаз тупатъян ужъёс ортчытӥзы. Озьы ик гурт школаосысь 23 спортзалъёсты но кык стадионъёсты выльдӥзы. 1-тӥ куарусёнэ Удмуртиын кык выль школаосты усьтозы – Ижкарысь Ленин ёросысь Леваневский нимо ульчаын но Дэри ёросысь Постол черкогуртын. Со сяна, куарусёнэ 42 гурт школаосын цифровой но гуманитарной ӧръёсъя «Будон инты» («Точка роста») дышетон центръёс усьтӥськозы. Отын информатика, технология но ОБЖ тодметъёсъя урокъёс ортчылозы.  Шуркынмонэ Цифровой дышетонъя «IT-куб»центр ужаны кутскоз но мобильной «Кванториум», кудӥз гурт школаосы вуылоз. Озьы гурт школаосысь пиналъёслэн ватсаса технической тодон-валанъёс басьтыны луонлыксы будоз Александр Бречалов, Удмуртилэн тӧроезОзьы ик улосвыл кивалтӥсь тодэ вайытӥз, Росси азьмуртлэн Владимир Путинлэн куремезъя, 1-тӥ куарусёнысен 1-4 классъёсын дышетскись ваньмыз пиналъёс школаын дунтэк нуназеяны быгатозы. Со сяна, туэ южтолэзьысен Удмуртиысь трос нылпиё семьяосысь 1-11 классъёсын дышетскисьёс дунтэк пӧсь сиён сиыны быгато, семьялэн табышез лыдэ уг басьтӥськы. Зэм, пандемиен сэрен пиналъёс сыӵе луонлыксэс улонэ пыӵатыны ӧз быгатэ, но соослы сиён-юонэн бичетъёс сётъязы. 1-тӥ куарусёнэ Удмуртиын 571 нылпи садъёс, 568 школаос, пиналъёслы ватсаса тодон-валан сётонъя 95 огазеяськонъёс, 49 колледжъёс, техникумъёс, училищеос но вить вылӥ дышетсконниос ужаны кутскозы Тодэ вайытом, таяз арняе Россиысь калыкез дышетонъя министерство но Роспотребнадзор выль дышетскон арын пиналъёслэсь но дышетӥсьёслэсь тазалыксэс утёнъя ӵектонъёс дасязы но улосвылъёсы келязы. Озьы ик отын 1-тӥ куарусёнэз пусъён ужрадъёсты ортчытон пумысен куронъёс гожтэмын.  Тегъёс: Дышетон Ижкар Удмуртия пиналъёс АлександрБречалов  